*Anexa nr.1*

*la ordinul Ministrului Finanţelor*

*nr.156 din 01.11.2013*

**Indicaţiile metodice**

**privind întocmirea Rapoartelor privind executarea**

**bugetului asigurărilor sociale de stat**

Rapoartele privind executarea bugetului asigurărilor sociale de stat (numite în continuare Rapoarte) se întocmesc de către Casa Naţională de Asigurări Sociale de Stat şi se prezintă Ministerului Finanţelor în termenii stabiliţi de acesta.

Indicatorii din formularele menţionate se aprobă de către Ministerul Finanţelor. Introducerea în formularele Rapoartelor a indicatorilor noi, comasarea indicatorilor sau modificarea lor nu se admite. Rapoartele se întocmesc în mii lei cu o singură unitate zecimală.

Rapoartele se semnează de către Preşedintele Casei Naţionale de Asigurări Sociale, Şeful Direcţiei generale finanţe şi asigurări sociale şi Şeful Direcţiei planificare bugetară.

Casa Naţională de Asigurări Sociale întocmeşte Rapoartele în baza:

* datelor evidenţei contabile privind executarea bugetului asigurărilor sociale de stat;
* rapoartelor primite de la BC ”Banca de Economii” SA şi ÎS ”Poşta Moldovei” privind gestionarea mijloacelor primite de la Casa Naţională de asigurări Sociale pentru plata prestaţiilor sociale;
* dării de seamă totalizatoare (formularul 4-BASS);
* dării de seamă a Agenţiei Naţionale pentru Ocuparea Forţei de Muncă;
* raportului privind utilizarea biletelor de tratament, prezentat de către Confederaţia Naţională a Sindicatelor.

Toate rectificările şi corectările în Rapoarte, după verificarea şi aprobarea acestora de către Ministerul Finanţelor se aduc la cunoştinţă în mod obligatoriu tuturor instanţelor unde au fost repartizate aceste rapoarte.

Ministerul Finanţelor este în drept să solicite, în cazurile necesare, explicaţii referitoare la datele prezentate în Rapoarte.

La întocmirea Rapoartelor este obligatoriu să fie asigurată:

* reflectarea deplină a tuturor operaţiunilor şi rezultatelor inventarierii mijloacelor băneşti şi a decontărilor în perioada raportată;
* identitatea datelor evidenţei analitice cu operaţiunile şi soldurile de la conturile evidenţei sintetice la data de 1 a perioadei de gestiune, precum şi a datelor din Rapoarte cu datele evidenţei analitice şi sintetice.

Drept temei pentru înscrierea operaţiunilor în evidenţa contabilă servesc documentele primare perfectate în modul cuvenit sau purtătorii tehnici ai informaţiei echivalente acestor documente.